
	IZVJEŠĆE O PROVEDENOM SAVJETOVANJU S JAVNOŠĆU

	Naziv akta o kojem je savjetovanje provedeno: 
Nacrt prijedloga Odluke o izmjenama Oduke o uvjetima i načinu sufinanciranja djelatnosti dadilja

	Vrijeme trajanja savjetovanja: Savjetovanje je provedeno u razdoblju od 8. srpnja do 6. kolovoza 2026. godine.

	Cilj i glavne teme savjetovanja
	Osnovni cilj savjetovanja bio je dobivanje povratnih informacija od zainteresirane javnosti u vezi predložene Odluke.

	Red. broj
	Naziv dionika (pojedinac, organizacija, institucija)
	Članak na koji se odnosi primjedba/
prijedlog
	Tekst primjedbe/prijedloga
	Prihvaćanje/ neprihvaćanje primjedbe ili prijedloga

	1.
	Luka Fućak
	Članak 1.
	Izraz "te zbog drugih izvanrednih situacija" iz Članka 1. je preširok i podložan različitim tumačenjima referenata u upravnom odjelu. Iako Obrazloženje kao primjer navodi iznenadnu tešku bolest osobe koja je skrbila za dijete, to nije propisano samom Odlukom. 
Prijedlog amandmana: U Članku 1. tekst "…te zbog drugih izvanrednih situacija" mijenja se u:
„…te zbog drugih izvanrednih obiteljskih ili zdravstvenih situacija (poput teške bolesti dosadašnjeg skrbnika djeteta), a koje se dokazuju odgovarajućom medicinskom ili službenom dokumentacijom.“ 
Ovime se sprječavaju zloupotrebe sustava i olakšava rad gradskim službenicima jer imaju jasan kriterij što jest, a što nije izvanredna situacija. 
	Prijedlog je razmotren te je djelomično prihvaćen.
Široko i općenito definirano pravilo omogućuje da se u obzir uzmu i neke buduće, specifične situacije koje se sada ne mogu predvidjeti. Prihvaća se prijedlog da roditelji moraju priložiti dodatne dokumente kako bi dokazali situaciju na koju se pozivaju.

	2.
	Luka Fućak
	Članak 2.
	Ukidanjem fiksnog iznosa od 260,00 eura i vezanjem iznosa isključivo uz "raspoloživa proračunska sredstva", roditelji i dadilje gube financijsku sigurnost. Ako u proračunu ponestane novca, Gradonačelnik bi pravno gledano mogao sniziti iznos na npr. 150,00 eura, što stvara nesigurnost. 
Prijedlog amandmana: U Članku 2. iza riječi "visinu mjesečnog iznosa sufinanciranja" dodaje se tekst:
„koji ne može biti manji od 260,00 eura mjesečno po djetetu,“ 
Ako je cilj Odluke zaštita od rasta cijena hrane, energenata i najma, onda iznos sufinanciranja mora moći ići samo prema gore. Postavljanjem minimalnog praga štiti se standard mladih obitelji i poslovanje dadilja od mogućih proračunskih rezova.
	Prijedlog je prihvaćen.

	3.
	Luka Fućak
	Članak 2.
	Članak 2. propisuje da Gradonačelnik utvrđuje iznos i broj djece za svaku pedagošku godinu, ali ne definira kada točno donosi taj akt. To onemogućava dadiljama i obiteljima planiranje troškova prije početka pedagoške godine. 
Prijedlog amandmana: U Članku 2. na kraju rečenice dodaje se tekst:
„…najkasnije 30 dana prije početka svake pedagoške godine.“ 
Pravovremena informacija ključna je za potpisivanje ugovora između roditelja i dadilja. Ako Gradonačelnik donese odluku o iznosu u zadnji tren, roditelji i dadilje neće moći pravovremeno planirati svoje financije i kapacitete za nadolazeću godinu.
	Prijedlog je razmotren ali nije prihvaćen.
Postojeća formulacija omogućava veću fleksibilnost u odlučivanju.
Pri tom ističemo da Grad Rijeka ne može utjecati na ekonomsku cijenu koju obrti samostalno definiraju, sukladno vlastitim troškovima poslovanja i poslovnoj politici. Grad Rijeka nema zakonsku osnovu niti mogućnost utjecati na formiranje cijena privatnih pružatelja usluga.

	4.
	Lidija Divković 
	U prijedlogu nije izričito navedeno na koji se članak odnosi
	Predlažemo izmjenu Odluke o sufinanciranju djelatnosti dadilja Grada Rijeke kako bi se iznos sufinanciranja uskladio s modelom koji vrijedi za privatne dječje vrtiće. Na taj bi se način osigurali jednaki uvjeti za svu djecu i roditelje, neovisno o tome koriste li usluge dadilje ili privatnog vrtića. Usklađivanje subvencija pridonijelo bi većoj dostupnosti kvalitetne skrbi za djecu, ravnopravnijem položaju pružatelja usluga te učinkovitijem odgovoru na nedostatak mjesta u predškolskim ustanovama. 
	Prijedlog je razmotren ali nije prihvaćen.
Proračunska sredstva namijenjena odgojno-obrazovnom sustavu ne mogu se izjednačiti s financiranjem privatnog sektora izvanškolskih usluga skrbi. Dok sufinanciranje dječjih vrtića predstavlja ulaganje u obrazovni standard, sufinanciranje dadilja primarno je mjera socijalne politike i pomoći roditeljima, zbog čega te dvije kategorije moraju ostati razdvojene.

	5.
	Ana Radoš 
	U prijedlogu nije izričito navedeno na koji se članak odnosi
	Prijedlog je da se uskladit cijena s privatnim vrtićima 
Smatram da je cijena obrta za čuvanje djece pre visoka s obzirom na financijsku moć građana, a roditelji su primorani ići raditi
	Prijedlog je razmotren ali nije prihvaćen.
Proračunska sredstva namijenjena odgojno-obrazovnom sustavu ne mogu se izjednačiti s financiranjem privatnog sektora izvanškolskih usluga skrbi. Dok sufinanciranje dječjih vrtića predstavlja ulaganje u obrazovni standard, sufinanciranje dadilja primarno je mjera socijalne politike i pomoći roditeljima, zbog čega te dvije kategorije moraju ostati razdvojene. Pritom je potrebno uzeti u obzir da ekonomsku cijenu programa svaki dječji vrtić i obrt za čuvanje djece određuje samostalno, sukladno vlastitim troškovima poslovanja i poslovnoj politici. Pri tom ističemo da Grad Rijeka nema zakonsku osnovu niti mogućnost utjecati na formiranje cijena privatnih pružatelja usluga.

	6.
	Pojedinac
	U komentaru nije izričito navedeno na koji se članak odnosi
	Kao roditelj djeteta koje pohađa obrt za čuvanje djece, želim izraziti punu podršku svim predloženim izmjenama. Iz vlastitog iskustva znam koliko su obrti za čuvanje djece važni roditeljima kojima ovakav oblik skrbi najbolje odgovara ili je zbog životnih okolnosti jedina dostupna opcija.
Sufinanciranje našoj obitelji značajno olakšava financijske troškove te nam omogućuje da djetetu osiguramo kvalitetnu, sigurnu i poticajnu skrb. Smatram da će veća fleksibilnost u usklađivanju iznosa sufinanciranja sa stvarnim tržišnim uvjetima pridonijeti stabilnosti rada obrta, očuvanju kvalitete usluge te smanjiti potrebu za povećanjem troškova koje snose roditelji.
U konačnici, ovakve izmjene predstavljaju ulaganje u dobrobit djece i pružaju važnu podršku obiteljima koje koriste ovaj oblik skrbi. 
Bez primjedbi – podržavam predložene izmjene u cijelosti.
	Komentar je primljen na znanje.

	7.
	Pojedinac
	U komentaru nije izričito navedeno na koji se članak odnosi
	Podržavam.
	Komentar je primljen na znanje.

	8.
	Pojedinac
	U komentaru nije izričito navedeno na koji se članak odnosi
	Podržavam.
	Komentar je primljen na znanje.

	9.
	Marko Smolčić
	U komentaru nije izričito navedeno na koji se članak odnosi
	Za to sam da se ukloni dosadašnje pravilo da se za subvenciju u obrtu za čuvanje traži čak dvije odbijenice iz privatnih vrtića.
Privatni vrtići također imaju svoje natječaje koji uglavnom završavaju u travnju, ako roditelji do tada nisu namjeravali upisivati dijete u vrtić, a u međuvremenu su se okolnosti promjenile, npr. oba roditelja su se zaposlila te im je stoga potrebno čuvanje djeteta, nisu u mogućnosti dobiti subvenciju samo zato jer privatni vrtići ne daju odbijenice osim ako je dijete bilo prijavljeno kod njih na natječaju. 
	Prijedlog je razmotren ali nije prihvaćen.
Člankom 1. predložene Odluke predlaže se dodatno proširiti krug iznimki za situacije u kojima roditelji opravdano nisu sudjelovali u upisnoj proceduri s time da se zadržava ranije propisana iznimka pojave potrebe za čuvanjem, brigom i skrbi za dijete nakon provedenog upisnog postupka u dječje vrtiće zbog naknadnog zaposlenja oba roditelja ili prestanka roditeljskog dopusta jednog od roditelja.



Napomena: U vremenu trajanja savjetovanja pravovremeno je zaprimljeno ukupno 9 komentara/prijedloga javnosti na Nacrt prijedloga Odluke o izmjenama Oduke o uvjetima i načinu sufinanciranja djelatnosti dadilja.


